  Наталья Тетерина «Вордскем кыл» журнал но Удмурт кылъя но литературая дышетӥсьёслэн элькун огазеяськонзы «Удмурт кылъя но литературая дышетӥсьёслэн устоез методикая огазеяськонзы» улосвылкуспо конкурс ялӥзы. Вожвылъяськон мерлыкын удмурт кылъя дышетӥсьёслэсь инлыксэс (статуссэс) ӝутыны чакламын, вераз ивортодэтъя «Удмуртия» агентстволы «Вордскем кыл» журналысь огъя дышетонъя ёзэтэзлэн редакторез Ирина Тимирзянова. Солэн кылъёсызъя, конкурс огазеяськонъёслэсь пайдаё ужан амалъёссэс шараяны но вӧлмытыны юрттоз. Малпаським, кызьы ке но статуссэ удмурт кылъя дышетӥсьлэсь ӝутоно мерлыкын, со эшшо мед адӟиськоз — сыӵе ужпумез солэн (конкурслэн — ред.). Методикая ёрос огазеяськонъёсысь удмуртоведъёслэсь ужамзэс адӟытэммы потэ Ирина ТимирзяноваКуинь люкетэн ортчоно вожвылъяськонэ ёрос огазеяськонъёслэн кивалтӥсьсы пыриськозы. Нырысетӥ люкетаз асьсэ ужан сӧзнэтэнызы тодматозы. Кыкетӥяз ёросысьтызы дышетӥсьёсын туала амалэн тунсыко кенешон ортчытозы. Нош куинетӥез — сётэм темая дебатъёс. Ирина Тимирзянова верамъя, дышетӥсьёслы куинь нунал дэмламын — 22-тӥ южтолэзь, 11-тӥ коньывуон яке 13-тӥ толсур. Методикая ёрос огазеяськонъёслэн кивалтӥсьёссы асьсэлы тупась нуналэз бырйыны но вожвылъяськонэ пыриськыны быгато. Та дыре конкурсэ южтолэзе пыриськыны мылкыд карисьёс вань ни, шуиз радъясь. Туж мыло-кыдо толон жингыртӥз Елена Ивановна Гаврилова Татарстанысь, со Сарсак-Омгаысь. Ми, пе, методикая ёрос огазеяськонэнымы пыриськысалмы. Соос ӵапак южтолэзе пырисько ни Ирина ТимирзяноваКонкурсэ пыриськисьёсты жюри дунъялоз. Отчы «Вордскем кыл» журналысь, «Удмурт Кенеш» огазеяськонысь, Удмуртиысь Дышетонъя но тодосъя министерствоысь но Дышетонэз азинтонъя институтысь ӧнерчиос пырозы. Котькуд вожвылъяськон нуналэ жюри тужгес кужмозэ методикая ёрос огазеяськонэн кивалтӥсез висъялоз. Выль ар азьын йылпумъян ужрадын соосты дуно кузьымъёсын данъялозы. Ватсалом, удмурт кылъя методикая ёрос огазеяськонлэн кивалтӥсез ӧз ке но вожвылъяськы, сое ужрадэ учкись интыын ӧтёзы. Таӵе опыт дышетӥсьёслы мукет конкурсъёсы дӥсьтыса пыриськыны юрттоз, лыдъя Ирина Тимирзянова. Вожвылъяськон Удмуртиысь Печатья но калыке ивортодэт вӧлмытонъя агентство но Дышетонъя но тодосъя министерство юрттэмен радъяське.  Тегъёс: Дышетон Ижкар Удмуртия удмурткыл дышетӥсьёс  